### 7.     Beslutning om midlertidig beboelse på byggeplads ved den gamle vesthavn i Kalundborg

**Åbent**

Sagsnr.: 326-2020-60336       J.nr.: 08.03.26           Dokumentnr.:
326-2020-218213

**Sagstype**

Beslutning.

**Resume og sagens baggrund**

I forbindelse med udbud af næste etapes byggearbejde på den
gamle vesthavn i Kalundborg, er der behov for at træffe beslutning om, hvorvidt
det er muligt for entreprenøren at indrette midlertidig beboelse på
byggepladsen.

**Indstillinger**

Chefen for Plan, Byg og Miljø indstiller, at udvalget
godkender, at der indrettes midlertidig beboelse på den kommende byggeplads på
den gamle vesthavn i Kalundborg.

**Behandling**

Teknik- og Miljøudvalget.

**Sagsfremstilling**

I forbindelse med de hidtidige bygge- og anlægsarbejder på
den gamle vesthavn har der været tilknyttet beboelse i form af campingvogne.
Muligheden for at kunne bo på pladsen er oftest en forudsætning fra de bydende,
idet dette letter logistikken og opsynet med byggepladsen for entreprenøren og
dennes ansatte. Arbejdskraften kommer sjældent fra lokalområdet og arbejdsugen
tilrettelægges som regel mandag til torsdag.

Indretning af midlertidig beboelse på byggepladser kræver en
byggetilladelse, også selvom beboelsen sker i campingvogne. Med
byggetilladelsen sikres det, at byggepladsen overholder de krav der er til
bl.a. brandsikring, flugtveje, affaldshåndtering, spildevand og konstruktioner.

I forhold til plangrundlaget, vil det være normalt at
fravige dette i forbindelse med en byggeaktivitet, men det kan bringes i spil i
forhold til usædvanlige forhold, f.eks. omfanget eller varigheden af en
midlertidig beboelse. Dette har særlig relevans, hvor kommunen alene er
myndighed og altså ikke ejer byggepladsen.

Kalundborg Kommune ejer den gamle vesthavn og kan som ejer
frit beslutte, om entreprenøren kan indrette midlertidig beboelse.

Emnet blev drøftet på udvalgets møde den 6. juni 2019, på
initiativ fra Enhedslisten (Ø), hvor et flertal i udvalget tog sagen til
efterretning. Ronnie Berg (Ø) tog ikke punktet til efterretning, idet
han ikke ønsker beboelse på byggepladser. Josephine Poulsen (A) tog ikke punktet til
efterretning, idet hun ikke ønsker, at der er midlertidig beboelse i
forbindelse med byggepladser ved og i offentlige byrum.

På mødet den 5. december 2019 fik udvalget en orientering om
den daværende byggeplads på den gamle vesthavn. På baggrund af orienteringen
tilkendegav udvalget, at man ønsker at tage konkret stilling til sagen forud
for næste byggearbejde.

Det er et puslespil med mange forskelligartede brikker at
indrette byggeplads på den gamle vesthavn. Dels er arealet lille og dels er der
mange aktiviteter på havnen og i [adresse]. Det letter opgaven noget, at
byggearbejderne ligger sidst på efteråret, om vinteren og i foråret.
Indretningen af pladsen er nødt til at være dynamisk, idet der arbejdes med
store maskiner og byggematerialer, særligt når der skal sættes spunsvægge.
Samtidig er havnefoged og entreprenør i løbende dialog med de andre aktører på
havnen, for at gøre hverdagen så smidig som mulig og sikre adgang og parkering
til de forskellige virksomheder.

Hvis der ikke indrettes beboelse på byggepladsen, vil det på
den ene side reducere byggepladsarealet, men på den anden side besværliggøre
tilrettelæggelsen for entreprenøren. Dette vil forventeligt afspejle sig i de
tilbud der indkommer.

Hvis kommunen som bygherre ikke godkender beboelse på
byggepladsen, må entreprenøren selv finde alternative løsninger, f.eks.
indkvartering på campingpladser, i hoteller, lejede værelser og boliger eller
aftaler med private grundejere om placering af campingvogne.

Det er administrationens vurdering, at det er
hensigtsmæssigt at håndtere den midlertidige beboelse i den byggetilladelse der
skal gives til byggepladsen. Erfaringen fra de to tidligere byggepladser er, at
reguleringen i en tilladelse bidrager til at skabe orden på pladsen og giver
mulighed for at varetage øvrige hensyn, f.eks. adgang til havneområdet for
offentligheden.

**Økonomiske konsekvenser**

Ingen. En eventuel fordyrelse vil skulle afholdes indenfor
det eksisterende anlægsbudget.